《和陈天予岩桂》
宋代·吴芾

乞身未遂归岩谷，满面尘埃慵靧沐。
铃斋独坐更悲秋，喜见吾人驻车毂。
吾人别久正怀思，一旦渴心还慰沃。
天公助我作清欢，特遣仙花荐芬馥。
万枝琐碎屑黄金，几树阴森攒碧玉。
天然风韵月中来，颇鄙人间桃李俗。
秋高气爽人意佳，衰病无悰惟我独。
胡为却被此花恼，尽日檐前看不足。
况是欣逢磊落人，远追渭钓并岩筑。
须知天欲长吟哦，使向筠阳看修竹。
见花落笔作长谣，灿若珠玑千百斛。
我方触绪不自聊，得此细看还熟读。
明朝人去花亦残，只把新诗时反覆。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。